Organizzata kompetizzjoni b'differenza mill-MWA flimkien ma' SportMalta L-assoċjazzjoni Maltija tal-Weightlifting flimkien ma' Sport Malta organizzaw kompetizzjoni b'differenza fejn diversi weightlifters inqasmu fi tliet timijiet differenti bl-isem ta' Thunderstorm, Lion Jaw u Hurricane Spin. It-team rebbieħ kien Lion Jaw li kiseb 1203 punt. L-aqwa riżultati minn dan it-team inkiseb mill-weightlifter żagħżugħa u ta' talent Kim Spiteri Lagana li rnexxielha terfa' 35 kilogramma fis-snatch u 45 kilogramma fil-clean and jerk. Dan ir-riżultat kien ifisser li Spiteri Lagana kisret kull rekord nazzjonali tal-cadets bir-refgħat tagħha. Sadanittant Julia Grima, li għad għandha 10 snin u li kienet parti mit-team rebbieħ irnexxielha terfa' 35 kilogramma fis-snatch u 41 kilogramma fil-clean and jerk. Fit-tieni post spiċċaw Hurricane Spin b'total ta' 1188 punt. Yazmin Zammit Stevens, li kienet parti minn dan il-grupp irnexxielha terfa' 85 kilogramma fis-snatch u 108 kilogrammi fil-clean and jerk. Anke hawn Zammit Stevens irnexxielha tikser ir-rekords nazzjonali kollha fil-kategorija tas-76 kilogramm. Ir-refgħat tagħha ta' 108 kilogramm fil-clean and jerk u l-193 kilogramm bħala total kienu wkoll l-aqwa punteġġi li qatt ġabet il-weightlifter Maltija ta' talent. Tant hu hekk li hi rnexxielha tikkontribwixxi 235 punt fir-riżultat finali tat-team tagħha. L-atleta fil-cadets Aaliyah Gatt irreġistrat l-aqwa refgħat b'26 kilogramm fis-snatch u 31 kilogramm fil-clean and jerk. Hi tat il-kontribut tagħha billi tellgħet punteġġ ta' 123 punt għat-team tagħha. Finalment, Thunderstorm spiċċaw fit-tielet post b'1179 punt wara sforzi inkredibbli mill-atleti li ffurmaw dan it-team. Il-weightlifter ta' 15-il sena Tenishia Thornton irnexxielha tagħmel sitt refgħat tajbin u li bihom kisret ir-rekords f'diversi kategoriji. Hi refgħet massimu ta' 66 kilogramma fis-snatch u 82 kilogramm fil-clean and jerk sabiex ġabet punteġġ ta' 229. L-isforzi ta' Thornton qed jiġu nnutati ferm tant li saret l-ewwel weightlifter Maltija li laħqet id-Diamond Level fir-ranking tal-Malta Weightlifting Association. Rylee Borg u Anton Micallef ukoll kellhom riżultati tajbin ma' Thunderstorm hekk kif ġabu total ta' 242 u 279 punt rispettivament.